Σύσταση για ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με την ύπαρξη υπερβολικού ελλείμματος στην Κύπρο

(υποβάλλεται από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στις 7 Απριλίου 2004 η Επιτροπή δημοσίευσε τις εαρινές της προβλέψεις του 2004 [1]. Σύμφωνα με τις προβλέψεις αυτές, οι οποίες λαμβάνουν υπόψη τα στοιχεία που κοινοποίησε η Κύπρος το Μάρτιο 2004, το έλλειμμα της γενικής κυβέρνησης στην Κύπρο αυξήθηκε από 4,6% του ΑΕΠ το 2002 σε 6,3% του ΑΕΠ το 2003, υπερβαίνοντας έτσι την τιμή αναφοράς του 3% του ΑΕΠ που ορίζει η Συνθήκη.

[1] Οι εαρινές προβλέψεις 2004 της Επιτροπής είναι διαθέσιμες στη διεύθυνση: http://europa.eu.int/comm/economy_finance/publications/european_economy/2004/ee204en.pdf.

Με βάση τις πρώτες αυτές ενδείξεις, η Επιτροπή κίνησε στις 12 Μαΐου 2004 τη διαδικασία υπερβολικού ελλείμματος για την Κύπρο, με την κατάρτιση της έκθεσης που προβλέπεται στο άρθρο 104 παράγραφος 3 της Συνθήκης [2]. Στις 24 Μαΐου 2004, η Επιτροπή έλαβε το πρόγραμμα σύγκλισης της Κύπρου, το οποίο επιβεβαίωσε την ύπαρξη ελλείμματος 6,3% του ΑΕΠ για το 2003.

[2] Το πλήρες κείμενο της έκθεσης είναι διαθέσιμο στη διεύθυνση: http://europa.eu.int/comm/economy_finance/about/activities/sgp/procedures_en.htm.

Η εφαρμογή της διαδικασίας υπερβολικού ελλείμματος (ΔΥΕ) διέπεται από το άρθρο 104 της Συνθήκης και από τον κανονισμό (ΕΚ) αριθ. 1467/97 του Συμβουλίου «για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος», ο οποίος αποτελεί μέρος του συμφώνου σταθερότητας και ανάπτυξης [3]. Οι χώρες που προσχώρησαν στην ΕΕ την 1η Μαΐου είναι κράτη μέλη με παρέκκλιση. πρέπει να αποφεύγουν τα υπερβολικά ελλείμματα, αλλά οι κυρώσεις που προβλέπονται από το άρθρο 104 παράγραφοι 9 και 11 δεν μπορούν να τους επιβληθούν.

[3] ΕΕ L 209 της 2.8.1997.

Στη έκθεσή της βάσει του άρθρου 104 παράγραφος 3 της Συνθήκης, η Επιτροπή συμπέρανε ότι η υπέρβαση, από το δημοσιονομικό έλλειμμα της Κύπρου, της τιμής αναφοράς του 3% του ΑΕΠ που ορίζει η Συνθήκη το 2003 δεν οφειλόταν σε ασυνήθεις περιστάσεις εκτός του ελέγχου των κυπριακών αρχών, ούτε σε σοβαρή οικονομική ύφεση κατά την έννοια του συμφώνου σταθερότητας και ανάπτυξης, εφόσον η αύξηση του πραγματικού ΑΕΠ ανήλθε στο 2% το 2003. Όσον αφορά το 2004, η έκθεση συμπέρανε ότι είναι πιθανόν να μειωθεί το έλλειμμα της γενικής κυβέρνησης, το οποίο όμως θα παραμείνει υψηλότερο από το 3% του ΑΕΠ. Σύμφωνα με τις εαρινές προβλέψεις 2004 της Επιτροπής, το έλλειμμα της γενικής κυβέρνησης θα ανέλθει στο 4,6% του ΑΕΠ το 2004, επίπεδο χαμηλότερο από το 5,2% του ΑΕΠ που προβλέπουν οι κυπριακές αρχές στο πρόγραμμα σύγκλισης.

Με βάση τις εαρινές προβλέψεις 2004 της Επιτροπής, η έκθεση της Επιτροπής συμπέρανε επίσης ότι ο λόγος του δημόσιου χρέους προς το ΑΕΠ, ο οποίος ανήλθε στο 72,2% του ΑΕΠ το 2003, θα αποκλίνει ακόμα περισσότερο το 2004 από την τιμή αναφοράς του 60% που ορίζει η Συνθήκη. Σύμφωνα με τις εαρινές προβλέψεις 2004 της Επιτροπής, ο δείκτης δημόσιου χρέους θα ανέλθει στο 74,6% του ΑΕΠ το 2004, επίπεδο χαμηλότερο από το 75,2% του ΑΕΠ που προβλέπουν οι κυπριακές αρχές στο πρόγραμμα σύγκλισης.

Το άρθρο 104 παράγραφος 4 της Συνθήκης ορίζει ότι «η Επιτροπή του άρθρου 114 (δηλαδή η Οικονομική και Δημοσιονομική Επιτροπή) διατυπώνει γνώμη σχετικά με την έκθεση της Επιτροπής». Η επιτροπή αυτή εξέδωσε τη γνώμη της στις 25 Μαΐου 2004, στην οποία εκφράζει τη συμφωνία της με την εκτίμηση που παρουσιάζει η Επιτροπή στην έκθεσή της. Ειδικότερα, η επιτροπή αυτή συμπέρανε ότι η δημοσιονομική κατάσταση στην Κύπρο κατέδειξε την ύπαρξη υπερβολικού ελλείμματος κατά την έννοια των δύο κριτηρίων που προβλέπει το άρθρο 104 παράγραφος 2 για τον εντοπισμό αυτών των ελλειμμάτων. Η εξέταση των άλλων σχετικών παραγόντων, ιδίως της μεσοπρόθεσμης δημοσιονομικής θέσης και του δείκτη δημόσιων επενδύσεων, δεν μεταβάλλουν την εκτίμηση βάσει των ίδιων των κριτηρίων. Η επιτροπή έκρινε επίσης ότι είναι πιθανό ότι το έλλειμμα της γενικής κυβέρνησης θα συνεχίσει και το 2004 να υπερβαίνει την τιμή αναφοράς της Συνθήκης και ότι το ακαθάριστο δημόσιο χρέος θα αυξηθεί ακόμα περισσότερο το 2004 πάνω από την τιμή αναφοράς του 60% του ΑΕΠ που ορίζει η Συνθήκη.

Αφού εξέτασε όλους τους σχετικούς παράγοντες που έλαβε υπόψη στην έκθεσή της, και έχοντας υπόψη τη γνώμη της επιτροπής αυτής, η Επιτροπή εκτιμά ότι υπάρχει υπερβολικό έλλειμμα στην Κύπρο. Η γνώμη αυτή, η οποία εκδόθηκε από την Επιτροπή στις 24 Ιουνίου 2004, διαβιβάστηκε στο Συμβούλιο σύμφωνα με το άρθρο 104 παράγραφος 5 της Συνθήκης. Η Επιτροπή συνιστά στο Συμβούλιο να λάβει σχετική απόφαση, σύμφωνα με το άρθρο 104 παράγραφος 6. Επιπλέον, η Επιτροπή συνιστά με την παρούσα στο Συμβούλιο να απευθύνει σύσταση στην Κύπρο προκειμένου να τερματιστεί η κατάσταση υπερβολικού ελλείμματος, σύμφωνα με το άρθρο 104 παράγραφος 7 της Συνθήκης.

Σύσταση για ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με την ύπαρξη υπερβολικού ελλείμματος στην Κύπρο

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 104 παράγραφος 6,

τη σύσταση της Επιτροπής,

τις παρατηρήσεις της Κύπρου,

Εκτιμώντας τα ακόλουθα:

(1) Σύμφωνα με το άρθρο 104 της συνθήκης, τα κράτη μέλη αποφεύγουν τα υπερβολικά δημοσιονομικά ελλείμματα. αυτό ισχύει επίσης και για τα κράτη μέλη με παρέκκλιση, όπως είναι όλες οι χώρες που προσχώρησαν στην ΕΕ την 1η Μαΐου 2004.

(2) Το σύμφωνο σταθερότητας και ανάπτυξης βασίζεται στο στόχο της διασφάλισης υγιών δημόσιων οικονομικών ως μέσου ενίσχυσης των προϋποθέσεων για τη σταθερότητα των τιμών και για μια ισχυρή και διατηρήσιμη οικονομική ανάπτυξη που ευνοεί τη δημιουργία θέσεων απασχόλησης.

(3) διαδικασία υπερβολικού ελλείμματος του άρθρου 104 προβλέπει την έκδοση απόφασης για την ύπαρξη υπερβολικού ελλείμματος και το πρωτόκολλο για τη διαδικασία υπερβολικού ελλείμματος, το οποίο προσαρτάται στη Συνθήκη, περιέχει συμπληρωματικές διατάξεις για την εφαρμογή της διαδικασίας αυτής. ο κανονισμός (ΕΚ) αριθ. 3605/93 [4] του Συμβουλίου, όπως τροποποιήθηκε από τον κανονισμό (ΕΚ) αριθ. 475/2000 [5] του Συμβουλίου και από τον κανονισμό (ΕΚ) αριθ. 351/2002 [6] της Επιτροπής, καθορίζει λεπτομερείς κανόνες και ορισμούς για την εφαρμογή των διατάξεων του πρωτοκόλλου αυτού.

[4] OJ L 332 της 31.12.1993, σ. 7.

[5] OJ L 058 της 3.03.2000, σ. 1.

[6] OJ L 055 της 26.02.2002, σ. 23.

(4) Σύμφωνα με το άρθρο 104 παράγραφος 5 της Συνθήκης, η Επιτροπή απευθύνει γνώμη στο Συμβούλιο εάν κρίνει ότι υπάρχει ή ότι μπορεί να εμφανιστεί υπερβολικό έλλειμμα σε ένα κράτος μέλος. Αφού εξέτασε όλους τους σχετικούς παράγοντες που έλαβε υπόψη στην έκθεσή της, και έχοντας υπόψη τη γνώμη της Οικονομικής και Δημοσιονομικής Επιτροπής σύμφωνα με το άρθρο 104 παράγραφος 4, η Επιτροπή συμπέρανε στη γνώμη που διατύπωσε στις 24 Ιουνίου 2004 ότι υπάρχει υπερβολικό έλλειμμα στην Κύπρο.

(5) Σύμφωνα με το άρθρο 104 παράγραφος 6 της Συνθήκης, το Συμβούλιο πρέπει να λάβει υπόψη τυχόν παρατηρήσεις του ενδιαφερόμενου κράτους μέλους προτού αποφασίσει, μετά από συνολική εκτίμηση, εάν υφίσταται ή όχι υπερβολικό έλλειμμα.

(6) Η συνολική αυτή εκτίμηση οδηγεί στα ακόλουθα συμπεράσματα: το έλλειμμα της γενικής κυβέρνησης στην Κύπρο ανήλθε στο 6,3% του ΑΕΠ το 2003, υπερβαίνοντας την τιμή αναφοράς του 3% του ΑΕΠ που ορίζει η Συνθήκη. Η υπέρβαση της τιμής αναφοράς για το δημοσιονομικό έλλειμμα δεν οφείλεται σε ασυνήθεις περιστάσεις εκτός του ελέγχου των κυπριακών αρχών, ούτε σε σοβαρή οικονομική ύφεση κατά την έννοια του συμφώνου σταθερότητας και ανάπτυξης. Είναι πιθανό ότι το έλλειμμα της γενικής κυβέρνησης θα παραμείνει υψηλότερο από το 3% του ΑΕΠ το 2004. Σύμφωνα με τις εαρινές προβλέψεις 2004 της Επιτροπής, το έλλειμμα θα ανέλθει στο 4,6% του ΑΕΠ το 2004, έναντι πρόβλεψης για έλλειμμα 5,2% του ΑΕΠ στο πρόγραμμα σύγκλισης της Κύπρου. Είναι πιθανό ότι ο λόγος του δημόσιου χρέους προς το ΑΕΠ, ο οποίος ανερχόταν στο 72,2% το 2003, θα αποκλίνει ακόμα περισσότερο το 2004 από την τιμή αναφοράς του 60% του ΑΕΠ που ορίζει η Συνθήκη.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Από μια συνολική εκτίμηση προκύπτει ότι στην Κύπρο υπάρχει υπερβολικό έλλειμμα.

Άρθρο 2

Η παρούσα απόφαση απευθύνεται στην Κυπριακή Δημοκρατία.

Βρυξέλλες, 5 Ιουλίου 2004.

Για το Συμβούλιο